b'\n_START_ARTICLE_\nZaslon na dotik\n_START_PARAGRAPH_\nZaslon na dotik oz. zaslon, ob\xc4\x8dutljiv na dotik (znan tudi pod angle\xc5\xa1kim izrazom touchscreen) je ra\xc4\x8dunalni\xc5\xa1ka vhodno-izhodna enota, ki s povr\xc5\xa1ino, namenjeno prikazovanju podatkov, zaznava tudi dotik uporabnikovega prsta ali ustrezno ostrega predmeta (npr. pisala). To uporabniku omogo\xc4\x8da neposredno interakcijo z grafi\xc4\x8dnimi elementi na zaslonu za razliko od drugih vhodnih enot (npr. mi\xc5\xa1ke), kjer je interakcija posredna, prek kurzorja._NEWLINE_Prvi uporabni zasloni na dotik so se pojavili konec \xc5\xa1estdesetih let. Sprva so se uveljavili predvsem v okoljih, kot so industrijski obrati in javni prostori (npr. informacijski terminali v muzejih, bankomati ipd.), kjer je raz\xc5\xa1irjena kombinacija tipkovnice in mi\xc5\xa1ke preokorna za upravljanje, prezapletena ali preve\xc4\x8d izpostavljena vandalizmu. V zadnjih letih do\xc5\xbeivlja tehnologija zaslonov na dotik eksploziven razmah na ra\xc4\x8dun vedno ve\xc4\x8dje priljubljenosti elektronskih naprav, kot so navigatorji GPS, dlan\xc4\x8dniki, pametni telefoni, tabli\xc4\x8dni ra\xc4\x8dunalniki, bralniki elektronskih knjig itd._NEWLINE_Obstaja ve\xc4\x8d tehnologij, ki zagotavljajo ob\xc4\x8dutljivost na dotik. Tako lahko strojna oprema zaznava lego dotika s spremembo elektri\xc4\x8dnega upora ali kapacitivnosti povr\xc5\xa1ine, spremembo osvetlitve ali prevajanja zvo\xc4\x8dnega valovanja na dolo\xc4\x8denem preseku to\xc4\x8dk nad njo ipd. Mikrokontroler v napravi nato spremeni podatke o legi v ukaz. Zasloni z ve\xc4\x8d merilnimi elementi omogo\xc4\x8dajo to\xc4\x8dnej\xc5\xa1o zaznavo lege, komercialno dostopni pa so tudi \xc5\xbee sistemi, ki zaznavajo dotike na ve\xc4\x8d mestih hkrati (t. i.\xc2\xa0\xc2\xbbmultitouch\xc2\xab)._NEWLINE_Slaba stran uporabni\xc5\xa1kih vmesnikov z zasloni na dotik je predvsem neergonomi\xc4\x8dnost. \xc4\x8clovek ni prilagojen za dr\xc5\xbeanje rok pred seboj dlje \xc4\x8dasa, kar povzro\xc4\x8da bole\xc4\x8dine v mi\xc5\xa1icah in otrplost rok ob dolgotrajnej\xc5\xa1i uporabi. \xc4\x8ce je zaslon name\xc5\xa1\xc4\x8den ni\xc5\xbeje in bolj polo\xc5\xbeno, pa ga mora uporabnik gledati navzdol, kar povzro\xc4\x8di bole\xc4\x8dine v vratu. Razmah naprav z zasloni na dotik, ki se zana\xc5\xa1ajo izklju\xc4\x8dno na vidno podajanje informacij, povzro\xc4\x8da te\xc5\xbeave tudi slepim in slabovidnim.'